**Pulau Pinang** (Jawi: ڤولاو ڤينڠ) merupakan sebuah negeri di Malaysia yang terletak di pantai barat laut Semenanjung Malaysia, di pinggir Selat Melaka. Ia mempunyai dua bahagian: sebuah pulau induk nama sama yang tertetaknya ibu negeri George Town dan Seberang Perai di Semenanjung Tanah Melayu. Kedua-dua bahagian ini dihubungkan secara fizikalnya oleh Jambatan Pulau Pinang dan Jambatan Kedua Pulau Pinang. Negeri ini bersempadan dengan Kedah di bahagian utara dan timur dan Perak di bahagian selatan.

Dengan seramai 1.74 juta penduduk dan kepadatan penduduk sebanyak 1,659/km2 (4,300/sq mi) setakat 2020[kemas kini], Pulau Pinang merupakan salah satu negeri di Malaysia yang paling berpenduduk padat dan dibandarkan. Seberang Perai merupakan bandar raya yang ketiga terbesar di Malaysia mengikut bilangan penduduk. Pulau Pinang merupakan sebuah negeri pelbagai budaya dengan penduduknya yang termasuk Orang Cina, Orang Melayu, Orang India, Orang Serani, Orang Siam dan ekspatriat.

Pulau Pinang didirikan oleh Francis Light pada tahun 1786, dan menjadi sebahagian daripada Negeri-Negeri Selat, sebuah jajahan mahkota British yang juga terdiri daripada Melaka dan Singapura. Ketika Perang Dunia Kedua, Jepun menduduki Pulau Pinang, tetapi British menguasainya semula pada tahun 1945. Pulau Pinang kemudiannya bergabung dengan Persekutuan Tanah Melayu (kini Malaysia), yang mencapai kemerdekaan pada tahun 1957.

Ekonomi Pulau Pinang beralih daripada perdagangan entrepôt kepada pembuatan elektronik dan sektor ketiga pada hujung abad ke-20. Hari ini, Pulau Pinang merupakan salah satu daripada penjana ekonomi yang paling membangun dalam negara, dengan KDNK per kapita kedua tertinggi dalam kalangan negeri-negeri Malaysia, dan Indeks Pembangunan Manusia ketiga tertinggi selepas Kuala Lumpur dan Selangor. Pulau Pinang juga merupakan pengeksport utama Malaysia dengan eksport bernilai hampir RM451 billion pada tahun 2022, terutamanya melalui Lapangan Terbang Antarabangsa Pulau Pinang, lapangan terbang ketiga tersibuk dalam negara.

Laporan Sosioekonomi Negeri 2017 yang diterbitkan pada 26 Julai 2018 melaporkan bahawa Pulau Pinang mempunyai KDNK per kapita sebanyak RM49,873 pada 2017.

Negeri Pulau Pinang juga merupakan negeri majoriti penduduk Cina di Malaysia. Di sini juga menjadi Chinatown utama negara Malaysia.

Etimologi
---------

Nama Pulau Pinang ini diambil daripada nama pokok pinang (*areca catechu*). Pulau Pinang juga dirujuk secara tidak rasminya sebagai "Mutiara Timur" (Pearl of the Orient) dan "Pulau Mutiara".

Di sepanjang aliran sejarahnya, Pulau Pinang dikenali dengan nama-nama berbeza oleh para pelaut dari pelbagai kawasan. Orang tempatan menamakannya *Pulo Ka Satu* kerana ia merupakan pulau terbesar di sepanjang jalan kelautan antara Lingga dan Kedah. Orang Siam yang pernah dipertuankan Kedah memanggilnya *Ko Mak* (Bahasa Thai: เกาะหมากcode: th is deprecated ).

Peneroka kelautan juga mengambil perhatian terhadap pokok pinang yang berlebih-lebih di pulau ini. Pada abad ke-15, Laksamana Cheng Ho dari China Ming merujuk kepada pulau ini sebagai Bīngláng Yǔ (Cina tradisional: 檳榔嶼code: zh is deprecated ; Cina ringkas: 槟榔屿code: zh is deprecated ; Pe̍h-ōe-jī: Pin-nn̂g-sū; secara harfiahnya "Pulau Pinang") dalam carta pandu arah beliau. Dalam buku yang bertajuk *Declaraçam de Malaca* ("Description of Malacca" atau "Penerangan Melaka"), ahli kartografi Portugis Manuel Godinho de Erédia menamakannya *Pulo Pinaom*.

Sejarah
-------

Rencana utama: Sejarah Pulau Pinang
Bukti arkeologi menunjukkan Pulau Pinang dan Seberang Perai telah\ dihuni sejak zaman prasejarah lagi. Bukti pertama prasejarah negara ditemui di Guar Kepah, Seberang Perai pada tahun 1860. Berdasarkan timbunan cengkerang kepah dan kerang yang di dalamnya ditemui rangka manusia dengan alat batu, manik, pecahan tembikar dan sisa makanan, dijangkakan tapak di Guar Kepah ini berusia sekurang-kurangnya sekitar 3,000 hingga 4,000 tahun. Manakala penemuan alat batu beliung di beberapa tempat di Pulau Pinang merupakan merupakan bukti Neolitik iaitu bukti dari era pertanian yang awal yang dijangkakan berusia sekurang-kurangnya 5,000 tahun yang lalu.

Antara pedagang berbangsa Inggeris yang paling awal menemui Pulau Pinang ialah Kapten James Lancaster. Kapal The Edward Bonaventure milik pedagang tersebut adalah di antara tiga kapal yang dihantar oleh Britain dalam misi perdagangan ke Hindia Timur pada tahun 1591. Berdasarkan catatan pelayaran kapten tersebut, beliau menemui Pulau Pinang selepas singgah beberapa bulan di Pulau Rimau yang terletak di selatan Pulau Pinang pada bulan Jun 1593. Dalam perjalanan meninggalkan Pulau Rimau itulah beliau menemui Pulau Pinang yang kelihatan tidak berpenghuni.

Satu daftar ukur tanah dan kawasan yang bertarikh 1795 menyebut kawasan Datok Keramat telahpun dihuni sejak tahun 1705 berdasarkan penemuan kawasan perkampungan orang Melayu dan tanah perkuburan seluas 18 ekar di kawasan tersebut. Penempatan-penempatan juga turut dibuka oleh orang Melayu di Batu Uban, Sungai Kluang dan beberapa kawasan lain. Di Seberang Perai pula, sewaktu diambil alih oleh Syarikat Hindia Timur Inggeris pada tahun 1800, masih dipenuhi hutan dengan penduduknya dianggarkan berjumlah antara 2 hingga 3 ribu orang.

Pulau Pinang yang pada asalnya kepunyaan Kesultanan Kedah, dipajak kepada Syarikat Hindia-Timur British (*SHTI*) pada 1786 oleh Sultan Muhammad Jiwa, Sultan Kedah, sebagai gantian untuk mendapat perlindungan pihak British daripada serangan Siam dan Burma. Pada 11 Ogos 1786, Kapten Francis Light, yang dikenali sebagai pengasas Pulau Pinang, menamakan pulau itu sebagai *Pulau Prince of Wales* sempena nama Raja Muda Britain. Penempatan di Tanjung Penaga yang terletaknya di hujung timur laut pulau dinamakan "Georgetown", iaitu nama Raja George III dari Britain.

Kapten Francis Light: mendapatkan Pulau Pinang dengan memberikan janji palsu, bantuan tentera kepada Sultan Kedah.
Kedudukan pulau di permulaan Selat Melaka telah membangkit minat Syarikat Hindia-Timur British untuk menggunakannya sebagai sebuah pelabuhan untuk kapal-kapal perdagangan dan juga sebagai sebuah pangkalan tentera laut.

Tanpa pengetahuan Sultan Muhammad Jiwa, Light telah membuat perjanjian pemberian perlindungan askar tanpa kebenaran Syarikat Hindia-Timur British. Apabila syarikat gagal dalam membantu Kedah sewaktu ia diserang oleh Siam, Sultan Kedah cuba mengambil kembali pulau pada 1790. Malangnya, pencubaan itu gagal dan Sultan Muhammad Jiwa terpaksa menyerahkan hak kepada syarikat itu dengan hanya bayaran kehormat sebanyak 6,000 dolar Sepanyol setahun. Bayaran ini dinaikkan kepada 10,000 dolar kemudian, dengan penyerahan Seberang Perai (Province Wellesley) pada 1800. Sehingga hari ini, pembayaran diteruskan oleh kerajaan pusat Malaysia yang membuat pembayaran kepada negeri Kedah tetapi telah dinaikkan sebanyak Ringgit Malaysia, 10 juta pada tahun 2018.

Pada 1826, negeri Pulau Pinang, bersama-sama dengan Melaka dan Singapura, menjadi sebahagian Negeri Selat di bawah pentadbiran British di India. Negeri ini menjadi tanah jajahan pemerintahan British pada tahun 1867. Pada 1946, Pulau Pinang menjadi sebahagian Malayan Union, sebelum menjadi sebuah negeri di Persekutuan Tanah Melayu pada tahun 1948. Persekutuan Tanah Melayu mencapai kemerdekaan pada tahun 1957 dan Pulau Pinang menjadi salah satu daripada 13 negeri di dalam Persekutuan Malaysia sewaktu penubuhannya pada tahun 1963.

Pulau Pinang ialah sebuah pelabuhan bebas sehingga 1969. Walaupun kehilangan taraf pelabuhan bebas, zon perdagangan bebasnya yang terletak berdekatan dengan Lapangan Terbang Antarabangsa Pulau Pinang di selatan pulau menjadi salah satu daripada pusat-pusat perkilangan elektronik yang terbesar di Asia dari 1970-an sehingga akhir 1990-an.

Pada tahun 2004, ketidakpuasan terhadap kemerosotan ekonomi Pulau Pinang telah mengakibatkan kempen media untuk mengembalikannya kepada zaman kegemilangannya.

Geografi
--------

Pulau Pinang merupakan salah satu daripada 13 negeri di Malaysia. Terletak di persisiran barat laut Semenanjung Malaysia, bersempadan dengan negeri Kedah di sebelah utara dan timur, negeri Perak di sebelah selatan dan perairan Selat Melaka di sebelah barat. Pulau Pinang terdiri daripada bahagian pulau dan juga tanah besar yang dikenali sebagai Seberang Perai. Keluasan kawasan pulau adalah 285 kilometer persegi yang terpisah sepenuhnya daripada Seberang Perai. Kedua-dua bahagian dihubungkan dengan perkhidmatan feri dan Jambatan Pulau Pinang yang panjangnya 13.5 kilometer.

### Iklim

|  |  |
| --- | --- |
| **Suhu (siang)** | 27°C-30°C |
| **Suhu (malam)** | 22°C-24°C |
| **Curahan hujan** | 2670 mm |
| **Kelembapan** | 70%-90% |



| Data iklim untuk Pulau Pinang |
| --- |
| Bulan | Jan | Feb | Mac | Apr | Mei | Jun | Jul | Ogo | Sep | Okt | Nov | Dis | Tahun |
| Purata maksimum suhu harian, °C (°F) | 31.6(88.9) | 32.2(90.0) | 32.2(90.0) | 31.9(89.4) | 31.6(88.9) | 31.4(88.5) | 31.0(87.8) | 30.9(87.6) | 30.4(86.7) | 30.4(86.7) | 30.4(86.7) | 30.7(87.3) | 31.2(88.2) |
| Purata minimum suhu harian, °C (°F) | 23.2(73.8) | 23.5(74.3) | 23.7(74.7) | 24.1(75.4) | 24.2(75.6) | 23.8(74.8) | 23.4(74.1) | 23.4(74.1) | 23.2(73.8) | 23.3(73.9) | 23.3(73.9) | 23.4(74.1) | 23.5(74.3) |
| Purata curahan hujan, mm (inci) | 68.7(2.70) | 71.7(2.82) | 146.4(5.76) | 220.5(8.68) | 203.4(8.01) | 178.0(7.01) | 192.1(7.56) | 242.4(9.54) | 356.1(14.02) | 383.0(15.08) | 231.8(9.13) | 113.5(4.47) | 2,407.6(94.78) |
| Purata bilangan hari hujan (≥ 1.0 mm) | 5 | 6 | 9 | 14 | 14 | 11 | 12 | 14 | 18 | 19 | 15 | 9 | 146 |
| Purata bulanan jangka masa sinaran matahari | 248.0 | 234.5 | 235.6 | 225.0 | 204.6 | 201.0 | 204.6 | 189.1 | 162.0 | 170.5 | 183.0 | 207.7 | 2,465.6 |
| Sumber 1: National Environment Agency |
| Sumber 2: Hong Kong Observatory |

Pecahan kawasan pentadbiran
---------------------------

Negeri Pulau Pinang dibahagikan kepada 5 daerah dan 81 mukim.

| **Daerah di Pulau Pinang** |
| --- |
|  |
| Daerah | Keluasan (km2) | Populasi (2020) | Mukim |
| Barat Daya | 174.87 | 237,735 | 22 |
| Seberang Perai Selatan | 242.27 | 422,985 | 16 |
| Seberang Perai Tengah | 237.8 | 339,132 | 21 |
| Seberang Perai Utara | 267.74 | 183,996 | 16 |
| Timur Laut | 126.4 | 556,557 | 6 |

### Bandar Utama

1. Air Itam
2. Balik Pulau
3. Bayan Lepas
4. Batu Kawan
5. Gelugor
6. Bayan Baru
7. Kepala Batas
8. Bukit Mertajam
9. Jawi
10. Nibong Tebal
11. Sungai Ara
12. Sungai Nibong
13. Sungai Dua
14. Juru
15. Butterworth
16. Penaga
17. Penanti
18. Sungai Pinang
19. Bukit Tengah
20. Sungai Puyu

Negeri Pulau Pinang terbahagi antara dua kerajaan tempatan. Majlis Bandaraya Pulau Pinang mentadbir ibu kota Pulau Pinang iaitu George Town dan keseluruhan Pulau Pinang, manakala Majlis Bandaraya Seberang Perai mentadbir Seberang Perai di Semenanjung Malaysia.

Demografi
---------

Sejarah kependudukan| Tahun | Pend. | ±% |
| --- | --- | --- |
| 1970 | 776,124 | —     |
| 1980 | 900,772 | +16.1% |
| 1991 | 1,064,166 | +18.1% |
| 2000 | 1,231,209 | +15.7% |
| 2010 | 1,526,324 | +24.0% |
| 2020 | 1,740,405 | +14.0% |
| Sumber: |

Mengikut bancian penduduk Malaysia 2020, jumlah penduduk di Pulau Pinang ialah seramai 1,740,405 orang majoritinya di daerah Timur Laut iaitu 32 peratus dari jumlah penduduk. 91.9 peratus daripada jumlah penduduk merupakan warganegara manakala selebihnya merupakan bukan warganegara.

### Etnik



| Kumpulan etnik warganegara (2020) |
| --- |
| Etnik |  | Peratusan |
| Bumiputera |    | 44.7% |
| Cina |    | 44.9% |
| India |    | 9.7% |
| Lain-lain |    | 0.6% |

Rencana utama: Etnik-Etnik di Pulau Pinang
Negeri Pulau Pinang mempunyai penduduk berbagai etnik terdiri daripada Melayu, Cina, India, bumiputera selain Melayu dan lain-lain. Pulau Pinang juga merupakan satu-satunya negeri di Malaysia yang majoriti penduduknya beretnik Cina. Namun, peratusan penduduk beretnik Cina di Pulau Pinang semakin berkurang.

Kumpulan etnik warganegara| Etnik | % |
| --- | --- |
| Bumiputera | 44.7 |
| Cina | 44.9 |
| India | 9.7 |
| Lain-lain | 0.6 |

Pulau Pinang juga mempunyai komuniti Yahudi dan Armenia, tetapi selepas Perang Dunia Kedua dan penubuhan negara Israel, komuniti Yahudi dan Armenia Pulau Pinang hampir lenyap. Terdapat juga komuniti peniaga Arab, Jerman, Inggeris, dan Belanda di Pulau Pinang, selain itu Pulau Pinang mempunyai golongan ekspatriat yang besar, kebanyakannya berasal dari United Kingdom, Australia, negara-negara Eropah, dan Jepun.

### Agama



| Agama di Pulau Pinang - Banci 2020 |
| --- |
| Agama |  | Peratusan |
| Islam |    | 45.5% |
| Buddha |    | 37.6% |
| Hindu |    | 8.4% |
| Kristian |    | 4.3% |
| Lain-lain |    | 2.4% |
| Tiada agama atau N/A |    | 1.7% |

Pada tahun 2020, majoriti penduduk Pulau Pinang beragama Islam iaitu 45.5 peratus dari jumlah penduduk diikuti agama Buddha yang dianuti 37.6 peratus penduduk. Antara agama lain yang dianuti penduduk Pulau Pinang termasuklah agama Hindu dengan 8.4 peratus dan agama Kristian dengan 4.3 peratus. Sebanyak 1.7 peratus penduduk Pulau Pinang tidak beragama atau tidak diketahui status agamanya.

Kerajaan negeri
---------------

Negeri Pulau Pinang mempunyai Dewan Undangan Negeri dan Majlis Mesyuarat Kerajaan (EXCO) sendiri, akan tetapi kuasanya terhad apabila dibandingkan dengan pihak berkuasa kerajaan pusat.

Sebagaimana dengan negeri-negeri Malaysia yang lain, Majlis Mesyuarat Kerajaan terdiri daripada ahli-ahli yang dilantik daripada parti politik yang menjadi kerajaan. Ketua Majlis Mesyuarat Kerajaan ialah Yang di-Pertua Negeri yang dilantik oleh Yang di-Pertuan Agong Malaysia. 

Pada Mei 2005, terdapat permintaan daripada ahli-ahli UMNO, parti politik yang terbesar dalam kerajaan campuran, untuk menggilirkan jawatan Ketua Menteri Pulau Pinang di antara parti-parti komponen Barisan Nasional, akan tetapi cadangan itu ditolak oleh Perdana Menteri.

Terdapat satu majlis bandaraya dan satu majlis perbandaran di Pulau Pinang, iaitu Majlis Bandaraya Pulau Pinang dan Majlis Perbandaran Seberang Perai. Ahli majlis tempatan dilantik oleh kerajaan negeri sejak Pilihan Raya Kerajaan Tempatan dibatalkan dalam tahun 1960-an. 

Bangunan Komtar
Negeri Pulau Pinang dibahagikan kepada lima pembahagian pentadbiran:

* Pulau Pinang ditabir oleh Majlis Bandaraya Pulau Pinang
	+ Daerah Timur Laut
	+ Daerah Barat Daya

* Seberang Perai ditabir oleh Majlis Perbandaran Seberang Perai
	+ Seberang Perai Tengah
	+ Seberang Perai Utara
	+ Seberang Perai Selatan

Kebudayaan dan ekonomi
----------------------

Rencana utama: Budaya di Pulau Pinang
Pulau Pinang, yang juga digelarkan sebagai "Mutiara Timur" (*Pearl of the Orient*), merupakan sebuah syurga bagi pencinta-pencinta makanan yang datang dari seluruh Malaysia dan Singapura untuk menikmati gaya masakan yang istimewa. Makanan Pulau Pinang yang membayangkan pergaulan di antara kaum Cina, Melayu dan India, juga dipengaruhi kuat oleh makanan Thailand. Pulau Pinang adalah termashyur dalam makanan penjaja yang dijual dan dimakan di tepi jalan, terutamanya makanan mi dan makanan laut. 

Gambar ini menunjukkan seorang pembawa beca bersama pelancong menaiki beca
Batu Ferringhi, yang terletaknya di pantai utara Pulau Pinang, mempunyai banyak hotel yang moden dan merupakan pantai peranginan yang amat popular. Ramai pelancong juga melawati Georgetown, sebuah bandar yang bersejarah dan yang mengandungi rumah-rumah pelbagai kaum, termasuk orang Cina Selat, Melayu dan India, yang dibina pada abad kesembilan belas. Bangunan-bangunan kolonial British boleh juga didapati diantara kuil-kuil Cina dan India, dan masjid orang Melayu Islam. Kuil *Kek Lok Si* di Air Itam, *Rumah Besar Cheong Fatt Tze* di bandar, dan Kuil Ular di Bayan Lepas merupakan destinasi pelancong yang masyhur. Salah satu daripada mercu tanda yang utama ialah bangunan KOMTAR, bangunan yang tertinggi di Pulau Pinang.

Kegiatan perdagangan di negeri Pulau Pinang telah merosot dengan hebat bukan sahaja disebabkan oleh kehilangan taraf pelabuhan bebas, tetapi juga kerana kemajuan yang aktif di Pelabuhan Klang berdekatan ibu negara Kuala Lumpur. Walau bagaimanapun, masih terdapatnya sebuah terminal kontena di Butterworth yang meneruskan perkhidmatannya disebelah utara.

Pada hari kini, negeri Pulau Pinang merupakan ekonomi yang ketiga terbesar di antara negeri-negeri Malaysia, iaitu selepas Selangor dan Johor. Sektor pengeluaran merupakan sektor terutama dalam ekonomi negeri dengan sumbangan sebanyak 45.9% kepada keluaran negeri kasar pada tahun 2000. Perkembangan industrialisasi di bahagian selatan pulau amat pesat, dengan banyak kilang elektronik teknologi tinggi (seperti Intel, AMD, Motorola, Agilent, Hitachi, Osram, Bosch dan Seagate) yang terletaknya di Zon Perindustrian Bebas Bayan Baru.

Sektor-sektor utama yang lain dalam ekonomi Pulau Pinang termasuk sektor pelancongan, kewangan dan lain-lain perkhidmatan.

Pengangkutan
------------

Pulau Pinang dikaitkan dengan tanah besar Semenanjung Malaysia melalui Jambatan Pulau Pinang yang disiapkan pada tahun 1985. Dengan panjangnya sebanyak 13.5 kilometer, jambatan ini merupakan salah satu daripada jambatan yang terpanjang di wilayah Asia. Perkhidmatan feri masih disediakan di antara:

* Georgetown dan Butterworth (yang mana stesen keretapi yang terdekat ditempatkan) di tanah besar; dan
* Georgetown dan Pulau Langkawi, sebuah pulau peranginan di utara.

Gambar Jambatan Pulau Pinang
Lapangan Terbang Antarabangsa Pulau Pinang ditempatkan di selatan George Town dan memberi kemudahan penerbangan antarabangsa ke London, Hong Kong, Singapura, Medan, Taipei, Bangkok, Seoul, Riau, Xiamen, dan Guangzhou. 

Beca masih lagi boleh didapati dibeberapa tempat di Georgetown. Walau bagaimanapun, dengan ketibaan pengangkutan moden, beca semakin menjadi daya tarikan utama kepada pelancong. Malangnya, pengangkutan moden telah membawa masalah kesesakan trafik kepada George Town, disebabkan kebanyakan jalan di pusat bandaraya terlalu sempit kerana ketiadaan perancangan yang baik.

Penduduk terkenal
-----------------

Rencana utama: Senarai orang dari Pulau Pinang

Lihat juga
----------

* Pelancongan di Pulau Pinang
* Senarai masjid di Pulau Pinang
* Identiti Pulau Pinang
* Frekuensi Radio di Pulau Pinang

Rujukan
-------

1. ↑  "Laporan Kiraan Permulaan 2010". Jabatan Perangkaan Malaysia. m/s. 27. Diarkibkan daripada yang asal pada 8 Julai 2011. Dicapai pada 24 Januari 2011.
2. 1 2 3 4 5 6 7  "Penemuan Utama Banci Penduduk dan Perumahan Malaysia 2020". Jabatan Perangkaan Malaysia. 2020. m/s. 40. Dicapai pada 2022-03-30.
3. ↑  "| Human Development Reports". *hdr.undp.org*.
4. ↑
5. ↑  "Pulo Ka Satu : Warisan Sejarah Awal Persuratan Melayu Pulau Pinang" (PDF). *Perpustakaan Negara Malaysia*.
6. ↑  Larry, Sternstein. "The London Company's Envoys Plot Siam" (PDF). *Siam Society*: 37.
7. ↑  Ooi, Kee Beng (September 2012). "Penang before Francis Light (As the English Saw It in 1905)". *Penang Monthly*. Diarkibkan daripada yang asal pada 3 December 2019. Dicapai pada 2 March 2018.
8. ↑  Haji Endut, Esmawee (November 1993). "Traditional Malaysian Built Forms: A Study on the Origins, Main Building Types, Development of Building Formd, Design Principles and the Application of Traditional Concepts in Modern Buildings" (PDF). *Universiti Sheffield*.
9. ↑  "Sejarah - Kerajaan Negeri Pulau Pinang". Dicapai pada 2022-03-31.
10. ↑  
"Climatological Information for Penang, Malaysia". Hong Kong Observatory. Dicapai pada 2010-10-30.
11. ↑  "Kependudukan Pulau Pinang" (PDF). Jabatan Perangkaan Malaysia Pulau Pinang. 2020. m/s. 1. Dicapai pada 2022-03-31.
12. ↑  "Penemuan Utama Banci Penduduk dan Perumahan Malaysia 2020". Jabatan Perangkaan Malaysia. 2020. m/s. 54. Dicapai pada 2022-03-30.

* The Penang Tourism Action Council. "The 'Light' Years and Beyond" (2005).

Pautan luar
-----------

* Kerajaan Negeri Pulau Pinang
* Peta-peta berkaitan dengan Pulau Pinang
* Jabatan Agama Islam Pulau Pinang

| * l
* b
* s
Bendera Pulau Pinang Pulau Pinang Pulau Mutiara Lambang Pulau Pinang |
| --- |
| Ibu Negeri: George Town |
| Topik | 
* Indeks
* Sejarah
* Ketua Menteri
* Perlembagaan
* Pilihan Raya
* Geografi
* Yang di-Pertua Negeri
* Badan Kehakiman
* Undang-undang
* Dewan Undangan Negeri
* Muzik
* Orang Pulau Pinang
* Simbol
	+ Lagu
	+ Jata
	+ Bendera
* Pelancongan

 |  |
| Masyarakat | 
* Senibina
* Budaya
* Jenayah
* Masakan
* Demografi
* Ekonomi
* Pendidikan
* Politik

 |
| Tarikan pelancong | 
* Queen Victoria Memorial, Pulau Pinang
* Cheong Fatt Tze Mansion
* Kuil Burma Dhammikarama
* Kota Cornwallis
* Persiaran Gurney
* Menara Jam Jubli
* Masjid Kapitan Keling
* Kek Lok Si
* Khoo Kongsi
* Natthukkottai Chettiar Temple
* Jambatan Pulau Pinang
* Taman Botani Pulau Pinang
* Bukit Bendera
* Taman Negara Pulau Pinang
* Tokong Ular
* Gereja St. Anne
* Gereja St. George
* Jambatan Sultan Abdul Halim Muadzam Shah
* Suffolk House
* Wat Chayamangkalaram

 |
| Bahagian pentadbiran | 

|  |  |
| --- | --- |
| Ibu Negeri | 
* George Town

 |
| Bandaraya | 
* Majlis Bandaraya Pulau Pinang
* Majlis Bandaraya Seberang Perai

 |
| Daerah | 
* Timur Laut Pulau Pinang
* Barat Daya Pulau Pinang
* Seberang Perai Utara
* Seberang Perai Tengah
* Seberang Perai Selatan

 |
| Pinggir bandar | 
* Air Itam
* Alma
* Bagan Ajam
* Bagan Dalam
* Bagan Jermal
* Bagan Luar
* Balik Pulau
* Batu Ferringhi
* Batu Kawan
* Batu Maung
* Batu Uban
* Bayan Lepas
* Bukit Gelugor
* Bukit Jambul
* Bukit Mertajam
* Bukit Tambun
* Bukit Tengah
* Bukit Minyak
* Butterworth
* Ceruk Tok Kun
* Gelugor
* Jawi
* Jelutong
* Juru
* Mak Mandin
* Machang Bubok
* Kepala Batas
* Nibong Tebal
* Pantai Acheh
* Paya Terubong
* Penaga
* Penanti
* Permatang Pauh
* Perai
* Pinang Tunggal
* Relau
* Seberang Jaya
* Simpang Ampat
* Sungai Ara
* Sungai Bakap
* Sungai Dua
* Sungai Jawi
* Sungai Nibong
* Tanjung Bungah
* Tanjung Tokong
* Tasek Gelugor
* Teluk Air Tawar
* Teluk Bahang
* Teluk Kumbar
* Valdor

 |
| Hab kediaman | 
* Bandar Baru Air Itam
* Bandar Cassia
* Batu Lanchang
* Bayan Baru
* Green Lane
* Minden Heights
* Mount Erskine
* Seri Tanjung Pinang
* Taman Chai Leng
* Taman Tun Sardon

 |
| Hab kediaman lama | 
* Gertak Sanggul
* Kampung Buah Pala
* Kampung Seronok
* Mengkuang Titi
* Permatang Damar Laut
* Permatang Pasir
* Permatang Manggis
* Permatang Sintok
* Permatang Tinggi
* Permatang Bertam

 |
| Pulau | 
* Aman
* Betong
* Gedung
* Jerejak
* Kendi
* Pinang
* Rimau
* Tikus

 |

 |
| Bahagian pilihan raya | 

| * l
* b
* s
Pulau Pinang Bahagian pilihan raya di Pulau Pinang |
| --- |
| 

|  |  |  |  |  |  |
| --- | --- | --- | --- | --- | --- |
|     | 
**P041 Kepala Batas**
N01 Penaga
N02 Bertam
N03 Pinang Tunggal
**P042 Tasek Gelugor**
N04 Permatang Berangan
N05 Sungai Dua
N06 Telok Ayer Tawar
**P043 Bagan**
N07 Sungai Puyu
N08 Bagan Jermal
N09 Bagan Dalam
 | 
**P044 Permatang Pauh**
N10 Seberang Jaya
N11 Permatang Pasir
N12 Penanti
**P045 Bukit Mertajam**
N13 Berapit
N14 Machang Bubuk
N15 Padang Lalang
**P046 Batu Kawan**
N16 Perai
N17 Bukit Tengah
N18 Bukit Tambun
 | 
**P047 Nibong Tebal**
N19 Jawi
N20 Sungai Bakap
N21 Sungai Acheh
**P048 Bukit Bendera**
N22 Tanjong Bunga
N23 Air Putih
N24 Kebun Bunga
N25 Pulau Tikus
**P049 Tanjong**
N26 Padang Kota
N27 Pengkalan Kota
N28 Komtar
 | 
**P050 Jelutong**
N29 Datok Keramat
N30 Sungai Pinang
N31 Batu Lancang
**P051 Bukit Gelugor**
N32 Seri Delima
N33 Air Itam
N34 Paya Terubong
**P052 Bayan Baru**
N35 Batu Uban
N36 Pantai Jerejak
N37 Batu Maung
 | 
**P053 Balik Pulau**
N38 Bayan Lepas
N39 Pulau Betong
N40 Telok Bahang
 |

 |
| Lihat juga: Senarai bekas daerah mengundi negeri di Malaysia |

 |
| 
* Laman Commons Commons
* Laman Wikisource Wikisource
* Kategori Kategori

 |


| * l
* b
* s
Bendera Malaysia Negeri dan Wilayah Persekutuan di Malaysia Lambang Malaysia |
| --- |
| Negeri | 

  Johor **·**   Kedah **·**   Kelantan **·**   Melaka **·**   Negeri Sembilan **·**   Pahang **·**   Perak **·**   Perlis **·**   Pulau Pinang **·**   Sabah **·**   Sarawak **·**   Selangor **·**   Terengganu 
 |  |
| Wilayah Persekutuan | 

  Kuala Lumpur **·**   Labuan **·**   Putrajaya 
 |

| Kawalan kewibawaan Sunting ini di Wikidata |
| --- |
| Umum | 
* VIAF
	+ 1
* WorldCat Identities
	+ 1

 |
| Perpustakaan negara | 
* Perancis (data)
* Catalonia
* Jerman
* Israel
* Amerika Syarikat
* Republik Czech

 |
| Lain-lain | 
* Aplikasi Berfaset Terminologi Subjek
* MusicBrainz (kawasan)
* SUDOC (Perancis)
	+ 1

 |